《南山有嘉木一首赠友人》
宋代·吕陶

南山有嘉木，秀拔何亭亭。盘根盖得地，直干自挺生。

朝为杲日盖，暮得甘雨零。气敌雪霜劲，势凌云霄青。

岂非涧下材，独赋轮囷形。属当构大厦，量度审重轻。

彼尺我已丈，一柱支百楹。夫君承显家，累世公与卿。

天质由庆禀，湛然宝纯明。膏粱莫能迁，志操务洁清。

纷华未易胜，仁义思力行。学殖固原本，词章露葩英。

早夜勤琢磨，日望贵器成。间岁下明诏，时哉会光亨。

遥遥万里涂，思君如户庭。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。